28 sterf in bomaanvalle in Somalië | Netwerk24
09 November 2018 22:41
'n Rookwolk hang oor die gebied ná afloop van die aanvalle.Foto: Reuters
Minstens 28 mense is dood toe selfmoordbomaanvallers Vrydag twee motorbomme by 'n hotel in Mogadisjoe, Somalië, laat ontplof het.
Die terreurgroep Al-Sjabaab, 'n Al-Kaïda-splintergroep, het verantwoordelikheid aanvaar vir die aanval by die Sahafi-hotel naby die hoofkantoor van Somalië se misdaadondersoekdepartement (CID).
Sowat 20 minute later het 'n derde ontploffing die gebied geruk. Volgens ooggetuies was die bom in 'n driewiel-tuk-tuk-voertuig naby die hotel geplaas.
"Vier militante wat probeer het om die hotel te betree, is deur die polisie en die hotelwagte doodgeskiet," het kapt. Mohamed Ahmed van die polisie aan Reuters gesê.
"Twee ander was selfmoordbomaanvallers wat deur hul motorbomme opgeblaas is. Die derde motor is van 'n afstand laat ontplof. In totaal is 28 mense dood, insluitend die ses militante," sê hy.
Abdifatah Abdirasjied, wat die Sahafi-hotel van sy pa oorgeneem het nadat hy in 2015 in 'n militante aanval doodgemaak is, was onder diegene wat in Vrydag se aanval gesterf het, sê Mohamed Abdiqani, 'n ooggetuie.
"Abdifatah Abdirasjied, die hoteleienaar, en drie van sy lyfwagte het gesterf," sê Abdiqani. – Reuters